Kyk: Nuwe jagluiperd vir Rietvlei | Maroela Media
Die jagluiperd Thaba. (Foto: Verskaf)
Die jagluiperd Thaba is Dinsdag in die Rietvlei-natuurreservaat in Pretoria gevestig met die oog daarop om met die jagluiperdwyfie Njozi te teel.
Randall Williams, burgemeester van Tshwane, het in 'n verklaring gesê Thaba het oorspronklik in die Shambalala-reservaat in Limpopo grootgeword. Hy is later in die Mount Camdeboo- private wildreservaat in die Oos-Kaap hervestig.
Gedurende sy tyd in die Oos-Kaap het die sesjarige mannetjie twee welpies by twee wyfies gehad voordat die besluit geneem is om hom Rietvlei toe te stuur.
"As deel van die Trust vir Bedreigde Spesies (EWT) se jagluiperd-uitbreidingsprojek sal Njozi permanent in die reservaat aangehou word, terwyl mannetjies deurlopend ingebring sal word om met haar te teel. Dié welpies sal na ander reservate gestuur word wanneer hulle volwassenheid bereik," het Williams gesê.
Njozi het vroeër vanjaar die nuus gehaal toe sy in Mei uit die reservaat ontsnap het. Sy het egter later dieselfde week self na die reservaat teruggekeer. Sy het vermoedelik deur 'n gat onder 'n heining – wat deur kleiner diere gegrawe is – uitgekom.
EWT se uitbreidingsprojek beoog om die genetiese en demografiese integriteit van jagluiperds in 61 reservate landswyd te handhaaf. Die trust bestuur tans 421 jagluiperds regoor die land.
"Thaba word deur bewaringsbeamptes by die reservaat dopgehou en ons hoop om binnekort nuwe jagluiperd-welpies te verwelkom."
[WATCH] New male cheetah introduced to Rietvlei Nature Reserve @CityTshwane pic.twitter.com/043Sp2Ttqp
— Executive Mayor, Randall Williams (@tshwane_mayor) September 7, 2021
City of Tshwane jagluiperd Rietvlei-natuurreservaat
Mooi dier. Hoop jy is gelukkig in jou nuwe woning.
Ek het vir al my vriende gese die wyfie wou net gaan inkopies doen toe sy weggelloop het. Sy het seker parfuum en lipsiffie gaan koop vir haar nuwe kerel.